Áthelyeztek egy 650 éves fürdőt Törökországban egy óriásgát építése miatt - HIRGATE.COM
Kezdőlap KULT TÖRTÉNELEM Áthelyeztek egy 650 éves fürdőt Törökországban egy óriásgát építése miatt
A fürdő eredetileg a 12 ezer éves, ősi Hasankeyf településen állt. A mintegy 1500 tonna súlyú épületet először egy hatalmas, 256 kerékkel ellátott platóra helyezték, majd három kilométeres távolságba, a Hasankeyf helyett kialakítandó új település 70 méterrel magasabban fekvő “kulturális parkjába” szállították. A művelet 6 óra 40 percen át tartott.
Az eseményen jelen volt Bekir Pakdemirli török mezőgazdasági és erdőgazdálkodási miniszter, aki felszólalásában azt mondta, hogy az egész világ számára példaértékű az az örökségvédelem, amelyet Törökország folytat Hasankeyf műemlékeinek átköltöztetésével.
Rámutatott: Törökország “hihetetlen” történelmi gazdagság birtokosa.
A fürdő előtt eddig egy műemléket költöztettek az új településre, szintén egy darabban: Zeynel Bey 15. századi, 1100 tonnás, kőből készült türbéjét 2017 májusában.
Az újkőkori Hasankeyf térségében található Ilisu-gát építési munkálatai 2006-ban kezdődtek, de 2009-ben a német, az osztrák és a svájci kormány visszavonta a projektre tervezett hitelt, mivel a létesítmény szerintük kulturális és környezeti veszélyeket hordoz magában.
A gát bírálói szerint az építmény veszélyezteti a térség régészeti emlékeit és még fel nem tárt lelőhelyeit, megváltoztatja az ökoszisztémát, valamint az építkezés miatt számos embernek kell elhagynia otthonát.
Artuklu fürdő
Előző cikkKaliforniai rémálom (16) magyar feliratos előzetes
Következő cikkKönyvesbolt a tengerparton feliratos előzetes (12)